Forbrugerne fokuserer på god smag
/ TVÆRFAGLIGT / Nyheder / 2019 / Forbrugerne fokuserer på god smag
Når danskerne køber dagligvarer, er det tre ud af fire, der lægger særligt vægt på, om det smager godt. På anden- og tredjepladsen kommer pris og kvalitet. (Foto: Colourbox)
Smag, pris, kvalitet, sundt og dansk produceret er de fem hyppigst nævnte parametre, som danskerne lægger vægt på, når de handler ind.
Når danske forbrugere handler ind, går knapt hver anden efter det danske flag. Samtidig vinder god smag, økologi og dyrevelfærd frem. Det viser en ny analyse, som Norstat har lavet for Landbrug & Fødevarer.
Forbrugernes svar stemmer nogenlunde overens med resultater fra en tilsvarende måling i 2016, idet top fem ikke har ændret sig.
- Vi kan dog se, at parametrene god smag, økologi, dyrevelfærd og bæredygtighed i stigende grad vinder frem. Signifikant flere forbrugere end i 2016 peger på disse som noget, de kigger efter, når de køber dagligvarer, siger forbrugersociolog Nina Preus, Landbrug & Fødevarer .
Dansk produceret – genvej til et godt køb
46 procent af danskerne lægger særlig vægt på, om et produkt er ’dansk produceret’, når de køber dagligvarer.
- Hvis vi kigger på, hvad der får danskerne til at gå efter Dannebrog på deres fødevarer, så handler det om flere forskellige ting. Men først og fremmest peger danskerne selv på kortere transporttid, og lidt under halvdelen peger på et højere niveau af fødevaresikkerhed, og at det er bedre for klima og miljø.
- Man kan sige, at danske fødevarer lever op til flere af de parametre, som mange forbrugere vægter højt. Og så er det naturligvis nemmere at gå efter det danske flag end at skulle tage stilling til alle parametrene ved hvert enkelt produkt, siger Nina Preus.
Nedenfor kan du se, hvordan forbrugernes svar fordeler sig imellem de 20 forskellige svarmuligheder – og du kan sammenligne med svarene fra undersøgelsen i 2016.
Læs mere i analysen ’God smag, økologi, bæredygtighed og dyrevelfærd fylder mere ved valg af dagligvarer’
Spørgsmål: Hvilke af disse emner lægger du særlig vægt på, når du køber dagligvarer?
Kilde: Norstat for Landbrug & Fødevarer i hhv. maj 2016 og maj 2019. Base 2016 (1028) og 2019 (1029). NB Mulighed for flere svar. ’+’ viser en signifikant stigning indenfor 95%-konfidensinterval.
Dette print er foretaget fra http://www.gartnertidende.dk/tvaerfaglig/nyheder/2019/forbrugerne-fokuserer-paa-god-smag d. 14/11-2019 klokken 23:21.